Perussuomalaisten lahtelaisaktiivi tuomittiin kahdesta raiskauksesta ja pahoinpitelystä

Erno Laisi

Päijät-Hämeen käräjäoikeus tuomitsi viime viikolla lahtelaisen Jari Eerikki Kanervan kahdesta raiskauksesta ja pahoinpitelystä kahden vuoden ja yhdeksän kuukauden vankeusrangaistukseen.

Kanerva kiisti syyllisyytensä, mutta oikeus piti rikosten uhrin kertomusta luotettavana. uutisoi tuomiosta viime viikolla.

Vankeuteen tuomittu Kanerva oli viime kevään kuntavaaleissa ehdolla perussuomalaisten listalla. Kanerva ei tullut valituksi valtuustoon tai varavaltuutetuksi.

Pari viikkoa sitten hänet valittiin Lahden perussuomalaisten hallituksen varajäseneksi ensi vuoden alusta lukien.

Lahden perussuomalaisten puheenjohtaja Vesa Salminen sanoo, ettei yhdistyksessä ollut tietoa epäillystä rikoksesta ennen kuntavaaleja eikä vielä ennen ensi vuoden yhdistyshallitusvalintaa marraskuun alkupuolella.

Salminen sanoo kuulleensa Kanervan rikoksista vasta luettuaan tuomiosta .

Salmisen mielestä on selvää, ettei Kanerva voi jatkaa Lahden perussuomalaisissa tai puolueessa.

- Olen ollut häneen sähköpostitse yhteydessä, kun hän ei puhelimeen ole vastannut. Olen vaatinut, että hän jättää eroanomuksen [paikallisyhdistyksen] hallituksesta. Puolueen kanssa selvitetään, miten [erottamis-] prosessi etenee.

Salminen sanoo, ettei Kanerva ole vastannut hänen yhteydenottoonsa.

Lahden perussuomalaisten varapuheenjohtaja Martti Mäkelä sanoo, että yhdistyksen hallitus ottaa kantaa Kanervan asiaan virallisesti perjantain kokouksessa. Mäkelänkin mielestä on selvää, ettei Kanerva voi jatkaa puolueessa tai paikallisyhdistyksessä.

Mäkelä sanoo kuulleensa rikoksesta vasta tuomiouutisen luettuaan.

- En yhtään tiennyt, että näin vakava juttu on vireillä. Joitain huhuja hänestä on liikkunut. Huhut eivät liittyneet tähän asiaan. Oli puhetta, että tällä kaverilla voisi olla jotain hämärää taustalla. Ei tästä kyseisestä tapauksesta ollut mitään puhetta, Mäkelä sanoo.

Salmisen ja Mäkelän tavoin Lahden perussuomalaisten hallituksessa istuva kansanedustaja Rami Lehto sanoo olleensa tietämätön rikosepäilyistä.

- Jos tällainen olisi ollut tiedossa, niin emme tietenkään olisi ottaneet häntä mihinkään mukaan.

Kanervan tuomio ei ole vielä lainvoimainen.